Алдагъы гюнлерде Москва областны Мытищи шагьарында ябушувну самбо журасындан ярышлар оьтгерилген. Самбо ябушувгъа къарайгъан бютюндюнья федерациясыны кубогуна ес болмакъ учун 600-ден де артыкъ кочап бир-бири булан тогъатартгъан.\nОьтгерилген шо ярышларда Къарабудагъгент районну Уллубийавул юртундан чыкъгъан яш кочап Басир Магьамматов гёрмекли уьстюнлюкге етишмеге бажаргъан. Айтагъаным, ол оьзю ябушагъан 57 кило авурлукъда ярышланы башлапгъы тиретинде юрюлген ябушувда гюч сынагъан кочапны гёрсетилген замандан алда утгъан.\nЯрышланы ахырында да ол, ябушув халчада айрыча жагьлыгъын ва усталыгъын гёрсетип, биринчи ерге ла­йыкълы болгъан. Шолайлыкъда, Басир Магьамматов шо ярышларда экинчи ерге чыкъгъан ва бизин республиканы жыйым командасыны ярышлардагъы уьстюнлюгюне аслам къошумун болдургъан.\nРоссияны ат къазангъан тренери Камил Рабановну алдында ябушувну самбо журасыны сырларына уьйренеген яш кочап Басир Магьамматовну биз де къутлай туруп, ол гележекде де лап оьр даражада юрюлеген спорт ярышларда дагъы да гёрмекли уьстюнлюклеге етишежекге инанабыз.